אדית סמואל

אדית סמואל (22 בנובמבר 1907 – 1 ביוני 1964) הייתה אמנית ישראלית, ילידת גרמניה, מחלוצות הבובנאות בישראל.

==ביוגרפיה==
אדית סמואל נולדה בשנת 1907 באסן שבגרמניה. אביה היה הרב הראשון של הקהילה היהודית בעיר. כבת במשפחה בעלת נטיות אמנותיות (אחותה חוה סמואל הייתה אמנית קרמיקה ידועה ואחיה, הנס-יוחנן, היה נגן עוגב), היא בחרה ללמוד את אמנות הפיסול והבובנאות באקדמיה לאומנויות בדיסלדורף, והחלה ליצור בובות דיוקן ששימשו למשחק, בגודל של כ־50 ס"מ. לימים סיפרה לקרוביה שכבר כילדה אהבה לאסוף בובות ולשחק עמן, וכשהוריה החלו לשאול מדוע צריך לקנות בובות לילדה בגילה, היא החליטה לייצר אותן בעצמה.

בשנת 1939 לפני שפרצה מלחמת העולם השנייה, עלתה לארץ ישראל מגרמניה הנאצית, והצטרפה אל אחיה ואחותה הגדולים. מאז לא ראתה את הוריה. בזיכרונותיה של סמואל, הכתובים בגרמנית, היא משתפת בקושי שיצר המפגש הראשוני עם נופי הארץ הבלתי מוכרת: "כאשר הגעתי לפלשתינה באוגוסט 1939, עולמי חרב עלי. כך הופרדתי מכל מה שהיה משמעותי בחיי". סמואל התיישבה בראשון לציון, בחדר שכור ברחוב נורדאו, ששימש כמקום מגוריה וכחדר המלאכה בו יצרה חלק ניכר מעבודותיה. בהמשך היא התגוררה בדירה משותפת בראשון לציון עם אחיה הנס-יוחנן ואחותה חווה, סמוך לבית המלאכה של חווה. שלושתם הקדישו את חייהם לאמנות ויצירה.

סמואל הייתה חברה טובה של לאה גולדברג. שתיהן מעולם לא נישאו, וחלקו את חווית הניתוק מארץ מולדתן בעקבות העלייה לארץ ישראל. כדי להכיר את הבובות של חברתה לקהל הרחב, כתבה גולדברג את "בנים, בנות, בובות": ספר בו כיכבו בובותיה של סמואל. הבובות נשמרו עד היום הודות ריסוסן בחומרי הדברה, ריסוס שגרם למותה של סמואל מהרעלה ביוני 1964.
הספר "בנים, בנות, בובות" יצא בשנת 1968, 4 שנים אחרי פטירתה של סמואל. זהו הספר האחרון שגולדברג כתבה והוציאה לאור בחייה.

==יצירתה==
סמואל נחשבה לאמנית משפיעה ביותר בתחום הבובנאות, והוגדרה בעיתונות התקופה כ"אמנית בעלת המספר הגדול ביותר של חקיינים". בספרו "אמנות ישראל" כתב פרופסור ג'ון צ'יני כי העתקים של בובותיה "הפכו לפריט חשוב בתוצרת המזכרות המקומיות, אבל אלה רחוקים מלהשתוות לדגמיה של הגב' סמואל". עבודותיה הוצגו במוזיאונים שונים שבהם מוזיאון ישראל ומוזיאון ארץ ישראל ובמשך שנים, נמצא אוסף מבובותיה במוזיאון בראשון לציון. היא ייצגה את ישראל בתערוכות במילאנו טוקיו ומינכן, וקיבלה פרס בתערוכת בובות בינלאומית באיסטנבול ובירושלים.

המעבר לארץ ישראל השפיע על פועלה של סמואל כבובנאית – היא התמקדה ביצירת בובות קטנות יותר, והייתה יוצרת הבובות הראשונה בארץ שייצרה בובות מחומרים רכים ומתכלים, כגון עיסת נייר, גרביים משומשים, בגדי כותנה וחוטים. היא אף הייתה תופרת לבובות בגדים ומגהצת אותם עם מגהץ פחמים, ומכינה תכשיטים משפורפרות משומשות של משחות שיניים.

כל בובה עוצבה בקפידה בהשראת דמות שהרשימה אותה. הדמויות היו עשירות מבע ובעלות אופי ייחודי, שקיבל ביטוי לא רק בתווי הפנים שפוסלו אלא גם בעמידת הגוף. הבובות שיצרה הושפעו מנוף סביבתה החדשה – מדמויות מהפולקלור החלוצי ועד מיעוטים בחברה הארצישראלית כמו חרדים, בדואים ואחרים: "לילדים הערבים הצטרפו ילדים תימנים ונשים תימניות נושאות ילדים על גבן, בני ישיבה עם כובעים ובגדיהם השחורים, חלוצים לבושים בבגדים כחולים ובחאקי".

בשנותיה בארץ עסקה גם באיור ובפיסול, וליוותה באיורים 3 ספרי ילדים: "הנסיכה בעלת לב הזכוכית", "בלונים על שפת הים" ו"כדרת התכלת".

==גלריה==
<gallery caption="" widths="150px" heights="150px" "="">
קובץ:מוכר_הגרעינים.jpg|מוכר הגרעיניםאוסף יורם סמואל
קובץ:ריקוד_ההורה.jpg|ריקוד ההורהאוסף יורם סמואל
קובץ:בובותיה_של_אדית_סמואל_-_משפחה_על_עגלה.jpg|משפחה על עגלההארכיון הציוני המרכזי
קובץ:בובותיה_של_אדית_סמואל_-_הילד_והעדר.jpg|הילד והעדרהארכיון הציוני המרכזי
קובץ:בובותיה_של_אדית_סמואל_-_ילדים_חרדים.jpg|ילדים חרדיםהארכיון הציוני המרכזי
קובץ:בובותיה_של_אדית_סמואל_-_ילדים_שרים.jpg|ילדים שריםהארכיון הציוני המרכזי
קובץ:בובותיה_של_אדית_סמואל_-_התלמיד.jpg|התלמידאוסף אגף הנוער והחינוך,מוזיאון ישראל, ירושלים
קובץ:בובותיה_של_אדית_סמואל_-_תלמידי_היישוב.jpg|תלמידי היישובאוסף אגף הנוער והחינוך,מוזיאון ישראל, ירושלים
</gallery>

==תערוכות בולטות==
* 1941 – תערוכת מלאכת-האמנות הארץ-ישראלית החדשה הראשונה, בית הנכות בצלאל, ירושלים
* 1943 – תערוכת האישה היוצרת בארץ-ישראל, בית הנכות בצלאל, ירושלים
* 1946 – אמנות שימושית 1946, בית הנכות בצלאל, ירושלים
* 1947 – אמנות שימושית ומרשם תעשייתי בארץ-ישראל 1947, בית הנכות בצלאל, ירושלים
* 1954 – התערוכה הכללית של אמני ארץ ישראל, מוזיאון תל אביב לאמנות, תל אביב
* 1966 – תערוכת זיכרון, מרכז תרבות העמים לנוער, ירושלים
* 1974 – בארץ הבובות, מוזיאון ישראל, ירושלים
* 1987 – הבובות של אידית סמואל – בית הכנסת החדש, אסן, גרמניה
* 1994 – איזה גיבור? על גיבורים בעבר ובהווה, מוזיאון ישראל, ירושלים
* 1997 – איזהו גיבור? על גיבורים בעבר ובהווה, בית יד לבנים, פתח-תקוה
* 1998 – קדימה - המזרח באמנות ישראל, מוזיאון ישראל, ירושלים
* 2008 – 1948, אמנות עברית ארצישראלית המוליכה אל המחר, המשכן לאמנות על שם חיים אתר, קיבוץ עין חרוד
* 2009 – ילדים ילדים בואו הביתה - מחווה לאמנית אדית סמואל, בית קנר, גלריה עירונית לאמנות, ראשון לציון
* 2011 – בובה של מולדת, מוזיאון ארץ ישראל, תל אביב
* 2016 – הסיפור שלה, בית האמנים על שם זריצקי, תל אביב

==פרסים==
* 1946 פרס מטעם ויצו, תערוכת אמנות שימושית, בית הנכות בצלאל, ירושלים.

==קישורים חיצוניים==

* [https://museum.imj.org.il/artcenter/newsite/he/exhibitions/?artist=סמואל,%20אדית&list=ס תערוכות: אדית סמואל,] מוזיאון ישראל, ירושלים
* [http://www.jpress.nli.org.il/olive/apa/nli_heb/SharedView.Article.aspx?href=DAV%2F1952%2F04%2F18&id=Ar01901&sk=5664A1EA בובותיה של אדית סמואל,] דבר, 18.4.1952
* א. גורביץ', [http://www.jpress.nli.org.il/olive/apa/nli_heb/SharedView.Article.aspx?href=LMRV%2F1965%2F07%2F09&id=Ar00510&sk=438144F0 "שיחה", אדית סמואל,] למרחב, 9.7.1965
* עירית שמגר, [http://www.jpress.nli.org.il/olive/apa/nli_heb/SharedView.Article.aspx?href=MAR%2F1980%2F10%2F10&id=Ar08300&sk=9FB67607 התנדבות על טוסטוס,] מעריב, 10.10.1980
* [https://museum.imj.org.il/artcenter/newsite/he/?artist=סמואל,%20אדית&list=ס מרכז המידע לאמנות ישראלית,] מוזיאון ישראל, ירושלים
* יובל סער, [https://www.prtfl.co.il/archives/77312 המאה ה-21 הבינה שהגיע הזמן לחקור, ובעיקר להמשיג, את התופעה המודרנית של ילדוּת,] פורטפוליו, 8.5.2014
* [http://www.gen-mus.co.il/person/?id=14732 אלבום המשפחות - עדת ראשון-לציון,] מרכז גנאלוגי על-שם סר ארתור גילברט, ראשון לציון

==הערות שוליים==

קטגוריה:אמניות ישראליות
קטגוריה:ראשון לציון: אישים
קטגוריה:נשות העלייה החמישית
קטגוריה:אנשי העלייה החמישית
קטגוריה:פסלות ישראליות
קטגוריה:פסלים ישראלים
קטגוריה:ישראליות ילידות גרמניה
קטגוריה:ישראלים ילידי גרמניה
קטגוריה:ישראליות זוכות פרסים: אמנות
קטגוריה:בובנאים ישראלים
קטגוריה:בובנאיות ישראליות
קטגוריה:אישים הקבורים בבית הקברות גני אסתר בראשון לציון
קטגוריה:ישראליות שנולדו ב-1907
קטגוריה:ישראלים שנולדו ב-1907
קטגוריה:ישראליות שנפטרו ב-1964
קטגוריה:ישראלים שנפטרו ב-1964